Aug 29,2015
దేశమంతటా ఎల్‌ఈడీ వీధిదీపాలే..
   న్యూఢిల్లీ: రానున్న రెండేళ్లలో దేశంలోని వీధి దీపాలన్నింటినీ 'లైట్‌ ఎమిట్టింగ్‌ డియోడ్‌' (ఎల్‌ఈడీ) స్ట్రీట్‌ లైట్లుగా మార్చనున్నట్లు కేంద్ర విద్యుత్తు శాఖ మంత్రి పీయూష్‌ గోయల్‌ తెలిపారు. బెంగళూరులో ఏర్పాటు చేసిన ఒక కార్యక్రమంలో మంత్రి ఇందుకు సంబంధించి ఒక ప్రకటన చేసినట్లు విద్యుత్తు శాఖ కార్యాలయం తెలిపింది. దీని వల్ల విద్యుత్తు ఆదా అవడంతో పాటు మెరుగైన వెలుతురు లభిస్తుందని, పర్యావారణానికి కూడా మేలు జరగనున్న నేపథ్యంలో కేంద్రం ఈ దిశగా అడుగులు వేస్తున్నట్లు సమాచారం. విద్యుత్తును సమర్థవంతంగా గరిష్ఠ స్థాయిలో వాడుకొనే విషయం కర్ణాటక ప్రభుత్వం కేంద్రంతో కలిసి పనిచేయాలని మంత్రి ఈ సందర్భంగా కోరారు. రానున్న అయిదేళ్లలో 1,75,000 మె.వా. విద్యుత్తును ఉత్పత్తి చేయాలని భారత్‌ లక్ష్యంగా పెట్టుకొంది. ఇందులో దాదాపు 1,00,000 మె.వా. సౌర విద్యుత్తు సాధనకు గాను ప్రభుత్వం ఇప్పటికే 'సోలార్‌ మిషన్‌'ను ప్రారంభించిన సంగతి తెలిసిందే.
మీ స్నేహితులకు రికమెండ్ చెయ్యండి